CELEX: 32016R0683
Language: el
Date: 2016-05-02 00:00:00
Title: Κανονισμός (ΕΕ) 2016/683 της Επιτροπής, της 2ας Μαΐου 2016, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση προπιονικού οξέος – προπιονικών ενώσεων (E 280 – 283) σε τορτίγιας (Κείμενο που παρουσιάζει ενδιαφέρον για τον ΕΟΧ)

3.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 117/28
            
         ΚΑΝΟΝΙΣΜΌΣ (ΕΕ) 2016/683 ΤΗΣ ΕΠΙΤΡΟΠΉΣ
   της 2ας Μαΐου 2016
   για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση προπιονικού οξέος – προπιονικών ενώσεων (E 280 – 283) σε τορτίγιας
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
   Εκτιμώντας τα ακόλουθα:
   
               (1)
            
            
               Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
            
         
               (2)
            
            
               Ο ενωσιακός κατάλογος προσθέτων τροφίμων μπορεί να επικαιροποιείται σύμφωνα με την κοινή διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2) είτε με πρωτοβουλία της Επιτροπής είτε ύστερα από αίτηση.
            
         
               (3)
            
            
               Στις 14 Ιουλίου 2015 υποβλήθηκε αίτηση για την επέκταση της χρήσης του προπιονικού ασβεστίου (E 282) ως συντηρητικού για παράταση του χρόνου διατήρησης των τορτίγιας. Στη συνέχεια, η αίτηση κοινοποιήθηκε στα κράτη μέλη, σύμφωνα με το άρθρο 4 του κανονισμού (ΕΚ) αριθ. 1331/2008.
            
         
               (4)
            
            
               Η χρήση προπιονικού οξέος — προπιονικών ενώσεων είναι απαραίτητη για την παράταση του χρόνου διατήρησης των τορτίγιας, δεδομένου ότι το προϊόν αυτό αλλοιώνεται πολύ γρήγορα λόγω της υψηλής περιεκτικότητάς του σε υγρασία και της σύνθεσής του που είναι ευπαθής στη μικροβιακή ανάπτυξη.
            
         
               (5)
            
            
               Το προπιονικό οξύ — οι προπιονικές ενώσεις χρησιμοποιούνται ευρέως για να αποφεύγεται η δημιουργία μυκήτων σε διογκωμένα προϊόντα αρτοποιίας, χάρη στην ελάχιστη επίπτωσή τους στον ζυμομύκητα και την οσμή ή τη γεύση του τελικού προϊόντος.
            
         
               (6)
            
            
               Η Ευρωπαϊκή Αρχή για την Ασφάλεια των Τροφίμων («η Αρχή»), στη γνωμοδότησή της σχετικά με την επαναξιολόγηση του προπιονικού οξέος (E 280) του προπιονικού νατρίου (E 281), του προπιονικού ασβεστίου (E 282) και του προπιονικού καλίου (Ε 283) ως προσθέτων τροφίμων (3), κατέληξε στο συμπέρασμα ότι δεν θα υπάρξει πρόβλημα ασφάλειας από τις μέγιστες συγκεντρώσεις αυτών των ουσιών κατά τις χρήσεις και τα επίπεδα χρήσης τους που επιτρέπονται σήμερα ως προσθέτων τροφίμων. Η έγκριση της χρήσης προπιονικών ενώσεων σε τορτίγιας είναι ένα μέτρο επέκτασης το οποίο δεν θα έχει ως αποτέλεσμα πρόσθετες ανησυχίες δεδομένου ότι η αξιολόγηση της έκθεσης που πραγματοποίησε η Αρχή κάλυψε την κατηγορία τροφίμων 07.1 άρτος και αρτίδια.
            
         
               (7)
            
            
               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Αρχής για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Επειδή η επέκταση της χρήσης του προπιονικού οξέος — προπιονικών ενώσεων (E 280 – 283) ως συντηρητικών σε τορτίγιας αποτελεί επικαιροποίηση του εν λόγω καταλόγου η οποία δεν πρόκειται να έχει επίδραση στην ανθρώπινη υγεία, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων.
            
         
               (8)
            
            
               Επομένως, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Μαΐου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 31.12.2008, σ. 16.
   
      (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
   
      (3)  EFSA Journal 2014·12(7):3779.
   
      ΠΑΡΑΡΤΗΜΑ
      Στο μέρος Ε του παραρτήματος II του κανονισμού (ΕΚ) αριθ. 1333/2008, στην κατηγορία τροφίμων 07.1 «Άρτος και αρτίδια», οι εγγραφές για το προπιονικό οξύ — προπιονικές ενώσεις αντικαθίστανται από το ακόλουθο κείμενο:
      
         
                      
                  
                  
                     «E 280-283
                  
                  
                     Προπιονικό οξύ — προπιονικές ενώσεις
                  
                  
                     3 000 
                  
                  
                     (1) (6)
                  
                  
                     μόνο προσυσκευασμένο ψωμί σε φέτες και ψωμί σικάλεως
                  
               
                     E 280-283
                  
                  
                     Προπιονικό οξύ — προπιονικές ενώσεις
                  
                  
                     2 000 
                  
                  
                     (1) (6)
                  
                  
                     μόνο ψωμί με μειωμένη ενεργειακή αξία· μερικώς ψημένο, προσυσκευασμένο ψωμί· προσυσκευασμένα rolls, τορτίγια και πίτα· προσυσκευασμένο pølsebrød, boller και dansk flutes
                     
                  
               
                     E 280-283
                  
                  
                     Προπιονικό οξύ — προπιονικές ενώσεις
                  
                  
                     1 000 
                  
                  
                     (1) (6)
                  
                  
                     μόνο προσυσκευασμένο ψωμί»